John Vinther (KF), 1997-11-06:
Den del af dette lovforslag, der i virkeligheden bare er en sammenskrivning af de lejeretlige regler, der i dag er spredt i lejeloven og i lov om almene boliger, kan Det Konservative Folkeparti tilslutte sig.
Som sagt: Det vender vi tilbage til under udvalgsbehandlingen.
Indførelsen af et beboerklagenævn hilser vi hjertelig velkommen.
Det er på høje tid, at også beboerne i den almennyttige sektor får et forum, hvor de kan klage.
De har været meget retsløse, for at sige det ligeud.
Det er faktisk utroligt, at lejerne i så lang tid har fundet sig i at være overladt til udlejers gode vilje. Til gengæld har vi i Det Konservative Folkeparti svært ved at følge argumentationen for, at det, der er allervigtigst for den enkelte, nemlig huslejen, ikke skal kunne indbringes for beboerklagenævnet. Det er faktisk imponerende at betragte, hvordan Socialdemokratiet, der jo ellers nok i andre boligpolitiske sammenhænge kan være temmelig nidkært, når det kommer til lejernes rettigheder og lejernes mulighed for at indklage udlejers dispositioner - i hvert fald når det drejer sig om den private sektor - nu pludselig mener, at det såkaldte beboerdemokrati er tilstrækkelig sikkerhed for lejerne.
Når blot det er beboerdemokratiet, der har besluttet at afholde en udgift - og den er der jo i virkeligheden kun lejerne til at betale - så er alt fryd og gammen.
Det Konservative Folkeparti er af den opfattelse, at beboerklagenævnet selvfølgelig også skal kunne tage stilling til rimeligheden i den husleje, der betales.
Og jeg er i den forbindelse nødt til at stille boligministeren et spørgsmål, et relativt enkelt spørgsmål: Når der i bemærkningerne står anført, at beboerklagenævnet skal kunne vurdere lovligheden af de beslutninger, der træffes, men ikke den del af beslutningen, der indeholder et skøn, hvor snævert skal det så forstås? Skal beboerklagenævnet kun kunne tage stilling til, om indvarslingstider, afstemningsregler og andre formalia er overholdt, eller skal beboerklagenævnet kunne tilsidesætte en beslutning som værende ulovlig, hvis den vedrører en aktivitet, som ligger uden for den almennyttige sektors lovlige aktivitetsområde?
Hvis det sidste er tilfældet - som jeg håber - kunne jeg godt tænke mig at høre forklaringen på, hvordan boligministeren har tænkt sig, at det skulle kunne lade sig gøre, uden at der i denne vurdering direkte eller indirekte indgår en vurdering af rimeligheden af huslejen?
Vi kan fra konservativ side også kun hilse muligheden
for nævnsbehandling af husordensovertrædelser velkommen.
Vi oplever i denne tid stadig flere tilfælde, hvor enkelte beboere gør livet surt for de omkringboende.
Hvad enten det drejer sig om høj musik eller om åbenlys narkohandel, er det selvfølgelig helt uacceptabelt, at de omkringboende skal lide under disse gener.
Derfor er vi tilfredse med, at området for husordensovertrædelser udvides til også at omfatte eksempelvis gener i forbindelse med åbenlys narkohandel, ligesom vi er tilfredse med, at den enkelte beboer får adgang til at klage.
Det er ikke nogen hemmelighed, at vi ønsker en tilsvarende adgang for beboerne i den private udlejningssektor.
Derfor håber jeg, at boligministeren vil komme med den tilkendegivelse, at man naturligvis er indstillet på at indføre en tilsvarende ordning for den private udlejningssektor.
Når det så kommer til sanktionsmulighederne, er vi fra konservativ side noget mere skeptiske.
Vi mener, at beboerklagenævnet skal have mulighed for at effektuere en opsigelse og udsættelse af lejemålet, eventuelt med en efterfølgende prøvelse i boligretten.
Det er der ikke lagt op til.
Beboerklagenævnet kan i yderste konsekvens kun gøre lejeforholdet betinget.
Hvis lejeforholdet skal bringes til ophør, skal man stadig den lange og besværlige vej igennem boligretten.
Der burde efter vores opfattelse være mulighed for en hurtigere og mere vidtgående sanktion.
Her er lovforslaget ikke godt nok. Sammenfattende skal jeg sige, at der er mange positive elementer i lovforslaget, men der er også, som det er fremgået, enkelte knaster.
Det Konservative Folkepartis endelige stillingtagen til dette lovforslag vil selvfølgelig afhænge af, hvor langt vi kan komme med at få ryddet ud i knasterne, og jeg vil da foreslå, at boligministeren indkalder Det Konservative Folkeparti sammen med Venstre til forhandlinger om dette lovforslag.
Lovforslaget er som sagt kun det første af i hvert fald tre lovforslag, og vi skulle jo gerne nå frem til både nr. 2 og nr. 3.